**PASLAUGŲ TEIKIMO SUTARTIES BENDROJI DALIS**

1. **SUTARTIES SĄVOKOS**
   1. **Paslaugų teikėjas** – asmuo ar asmenų grupė, nurodytas (-a) šios Sutarties SD, teikiantis (-i) Sutartyje nurodytas Paslaugas Klientui.
   2. **Klientas** – Sutarties SD nurodytas juridinis asmuo, perkantis Sutarties SD nurodytas Paslaugas.
   3. **Subteikėjas** – Paslaugų teikėjo pasitelktas juridinis arba fizinis asmuo, kuris pagal galiojantį tarpusavio sandorį su Paslaugų teikėju, Paslaugų teikėjo pasitelkiamas atlikti Sutartyje nurodytų Paslaugų ar jų dalies teikimą ar kitas susijusias funkcijas.
   4. **Šalis** – Klientas arba Paslaugų teikėjas, kiekvienas atskirai. **Šalys** – Klientas ir Paslaugų teikėjas abu kartu.
   5. **Grupė** – grupė teisiškai savarankiškų juridinių asmenų, kurie yra bendrai tiesiogiai ar netiesiogiai kontroliuojami AB „Ignitis grupė“.
   6. **Grupės įmonė** – bet kuris juridinis asmuo, esantis Grupėje.
   7. **Trečioji šalis** – bet kuris kitas fizinis arba juridinis asmuo, kuris nėra šios Sutarties Šalis.
   8. **Kontaktinis asmuo** – Sutarties SD nurodytas Šalies paskirtas asmuo, atsakingas už Sutarties ar atitinkamos jos dalies (Paslaugų grupės) vykdymą, turintis Sutarties BD nustatytas teises ir pareigas veikti su Sutarties vykdymu susijusiais klausimais jį paskyrusios Šalies vardu. Šalis apie savo paskirto Kontaktinio (-ių) asmens (-ų) pasikeitimą kitą Šalį informuoja Sutarties BD nustatyta tvarka.
   9. **Sutartis –** šios Paslaugų teikimo sutarties Bendrosios ir Specialiosios dalių sąlygos su visais jų priedais, Sutarties ir/arba Sutarties priedų pakeitimais ir papildymais.
   10. **Sutarties BD** – šios Sutarties bendroji dalis.
   11. **Sutarties SD** – šios Sutarties specialioji dalis.
   12. **Paslaugos** –Paslaugų teikėjo šioje Sutartyje nustatyta tvarka bei konfidencialumo sąlygomis, savo rizika ir sąskaita Klientui teikiamos verslo aptarnavimo paslaugos.
   13. **Kitos paslaugos –** Paslaugos, nenurodytos Sutarties SD, tačiau kurios įsigyjamos Sutarties BD nustatyta tvarka Sutarties galiojimo laikotarpiu bei laikantis viešuosius pirkimus reglamentuojančių teisės aktų reikalavimų.
   14. **Paslaugų** **apimtis** – Paslaugų kiekis, detalizuojamas Sutarties SD ir (arba) Sutarties prieduose. Ši sąvoka Sutartyje naudojama nurodant tiek planuojamą (preliminarų/orientacinį), tiek faktinį per atitinkamą laikotarpį Klientui suteiktų Paslaugų kiekį. Esant poreikiui, Sutartyje taip pat gali būti naudojamos sąvokos „maksimalus planuojamų paslaugų kiekis“ ir „minimalus planuojamų paslaugų kiekis“.
   15. **Paslaugų kaina** – Sutartyje naudojama sąvoka, apibrėžianti bendrą Paslaugų kainą, atskiros Paslaugų grupės kainą ar atskirą Paslaugų įkainį ir kuri yra nustatyta Sutarties prieduose.
   16. **Ataskaitinis laikotarpis** – kalendorinis mėnuo, jeigu Sutarties prieduose nenustatyta kitaip.
   17. **Sutarties kaina** – Klientui teikiamų Paslaugų kainų suma per visą Sutarties galiojimo laikotarpį.
   18. **Aktas** – Paslaugų perdavimo-priėmimo aktas.
   19. **Diena** – jei ši Sutartis nenustato kitaip, ši sąvoka reiškia kalendorinę dieną, visi Sutartyje nurodyti terminai, apibrėžti dienomis, suprantami, kaip apibrėžti kalendorinėmis dienomis, išskyrus tuos atvejus, kai Sutartyje aiškiai nurodoma, kad terminas apibrėžiamas darbo dienomis.
   20. **Darbo diena** – jei ši Sutartis nenustato kitaip, ši sąvoka reiškia darbo dieną Lietuvos Respublikoje.
   21. **Metai** – jei šioje Sutartyje nenustatyta kitaip, ši sąvoka reiškia 365 dienų laikotarpį.
   22. **Sutarties įsigaliojimo diena** – Sutarties pasirašymo diena arba kita Sutarties SD nurodyta Sutarties įsigaliojimo data.
2. **SUTARTIES STRUKTŪRA IR AIŠKINIMAS**
   1. Ši Sutartis yra vientisas ir nedalomas dokumentas, kurią sudaro visi toliau išvardinti dokumentai. Sutarties aiškinimo ir taikymo tikslais nustatoma tokia Sutarties dokumentų pirmenybės tvarka:
      1. Sutarties SD (su priedais, jei jie pridedami);
      2. Sutarties BD.
   2. Jei Sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Sutarties dokumente, visuomet yra laikomos pakeičiančiomis žemesnės galios Sutarties dokumente nustatytas analogiškas taisykles nuo Sutarties įsigaliojimo dienos.
   3. Sutarčiai taikoma ir ji aiškinama pagal Lietuvos Respublikos teisę. Visoms teisėms ir įsipareigojimams pagal Sutartį yra taikomi Lietuvos Respublikos teisės aktai.
   4. Jei Sutarties dokumentai nenustato kitaip, Sutarties tekstas turi būti suprantamas taikant šias pagrindines aiškinimo taisykles:
      1. žodžiai, žymintys konkrečią asmens lytį, reiškia bet kurią lytį;
      2. žodžiai, žymintys vienaskaitą reiškia ir daugiskaitą, žodžiai, žymintys daugiskaitą reiškia ir vienaskaitą;
      3. žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu;
      4. „raštu“ reiškia visas šios Sutarties dokumentuose nustatytas taisykles, taip pat bet kurios Šalies sudarytus popierinius ir (arba) elektroninius dokumentus bei bet kokius Sutartyje nurodytomis komunikacijos priemonėmis kitai Šaliai pateiktus pranešimus.
   5. Sutarties nuostatos, kuriose minimas dokumentų ar kitokios formos informacijos pateikimas raštu, aiškinamos taip, kad dokumentų ar kitos formos informacija laikoma pateikta raštu, jei ji pateikiama paštu, faksu, ar elektroniniu paštu (Sutartyje nurodytais kontaktais).
   6. Visos šioje Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
3. **SUTARTIES OBJEKTAS**
   1. Šios Sutarties objektas yra Paslaugos, nurodytos Sutarties SD ir detalizuotos Sutarties prieduose.
4. **PASLAUGŲ APIMTIS IR SUTARTIES KAINA**
   1. Sutarties kaina nurodoma Sutarties SD.
   2. Paslaugų kaina nurodoma Sutarties prieduose.
   3. Paslaugų apimtis detalizuojama Sutarties SD ir Sutarties prieduose.
   4. Į Paslaugų kainą yra įtrauktos visos Paslaugų teikėjo sąnaudos, susijusios su Paslaugų teikimu, o taip pat visi taikytini mokesčiai, išskyrus pridėtinės vertės mokestį, kuris skaičiuojamas ir mokamas papildomai pagal pridėtinės vertės mokesčio apskaičiavimo metu galiojančius teisės aktus.
   5. Klientas taip pat įsipareigoja kompensuoti Sutarties SD arba prieduose nustatytas Paslaugų teikėjo papildomai patirtas išlaidas trečiosioms šalims (Tiesiogines išlaidas), kurios neapmokestinamos pelno marža.
   6. Visi mokėjimai ir atsiskaitymai pagal Sutartį vykdomi Lietuvos Respublikos nacionaline valiuta – eurais.
   7. PVM bus apskaičiuojamas ir sumokamas prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, Sutartyje numatyta Paslaugų kaina (neįskaitant PVM) nesikeičia, o bendra Paslaugų kaina yra perskaičiuojama atitinkamai pasikeitusio PVM tarifo dydžiui. PVM tarifo pasikeitimo rizika priskiriama Klientui.
   8. Paslaugų kaina gali būti perskaičiuojama (jeigu tai sumatyta Sutarties SD arba Sutarties prieduose) Sutarties SD ar Sutarties prieduose nustatytais atvejais ir tvarka.
   9. Tiesioginių išlaidų kompensavimas:
      1. Tiesioginės išlaidos – Paslaugų teikėjo patirtos išlaidos trečiosioms šalims dėl su kokybiškų Paslaugų teikimu Klientui tiesiogiai susijusių paslaugų įsigijimo. Klientas skiria lėšas, reikalingas padengti Paslaugų teikėjo tiesiogines išlaidas, susijusias su Paslaugomis, kurias Paslaugų teikėjas faktiškai patiria Sutarties galiojimo laikotarpiu (į tiesiogines išlaidas negali būti įtrauktas Paslaugų teikėjo pelnas). Kliento skiriamų lėšų tiesioginių išlaidų kompensavimui dydis nurodomas Sutarties SD. Tiesioginės išlaidos Paslaugų teikėjui kompensuojamos Sutarties BD nustatyta tvarka ir pagrindais. Klientas neįsipareigoja Sutarties galiojimo laikotarpiu įsigyti trečiųjų šalių teikiamų paslaugų už visą Sutarties SD nurodytą Tiesioginių išlaidų kompensavimui skiriamų lėšų sumą;
      2. Klientas Sutarties BD nustatyta tvarka kompensuoja Paslaugų teikėjui jo patirtas išlaidas įsigyjant su Paslaugomis tiesiogiai susijusias paslaugas, įskaitant bet neapsiribojant išorines teisines konsultacijas, vertimo paslaugas, skelbimų ar kitos informacijos viešinimo paslaugas, mokymų ir konferencijų, kuriose dalyvauja Klientas, paslaugas, su Paslaugų teikimu susijusių patalpų nuomos ir kt., kurias teikia tretieji asmenys. Visais atvejais tokių paslaugų suteikimas turi būti iš anksto suderintas su Klientu, teikiant atitinkamą užsakymą, o taip pat po tokių paslaugų suteikimo, Paslaugų teikėjas teikdamas apmokėjimui Klientui atitinkamas sąskaitas už tokias paslaugas, privalo pateikti ir tai patvirtinančius dokumentus (atitinkamas pažymas, apmokėjimo trečiosioms šalims įrodymų dokumentus ir kt.);
      3. Paslaugų teikėjas yra perkančioji organizacija, todėl visas paslaugas iš trečiųjų šalių įsigyja įvykdęs viešųjų pirkimų procedūras vadovaudamasis Lietuvos Respublikos teisės aktais, racionaliai naudodamas tokiems pirkimams skirtas lėšas. Paslaugų teikėjas Sutarties vykdymui pasitelkti trečiąją šalį gali tik prieš tai su Klientu suderinęs trečiosios šalies teikiamų paslaugų kiekius ir įkainius. Klientui nepatvirtinus trečiosios šalies teikiamų paslaugų kiekių ir įkainių, Paslaugų teikėjas trečiąją šalį gali pasitelkti tik savo rizika ir savo lėšomis, kurių Klientas nekompensuoja. Paslaugų teikėjas yra visiškai atsakingas Klientui už trečiosios šalies tinkamą atitinkamos paslaugos įvykdymą, paslaugos kokybę ir jos atlikimą laiku;
      4. Su trečiąja šalimi už jos suteiktas paslaugas atsiskaito Paslaugų teikėjas tiesiogiai. Šiuo atveju Paslaugų teikėjas įsipareigoja:
         1. pagal Kliento reikalavimus bei jo interesais šioje Sutartyje ir teisės aktuose nustatyta tvarka pirkti trečiosios šalies paslaugas su Klientu suderinta kaina, numatant, kad už tinkamai suteiktą paslaugą atsiskaitys Paslaugų teikėjas tiesiogiai;
         2. pateikti Klientui išsamų trečiosios šalies keliamų sąlygų sąrašą ir, prieš pradedant vykdyti pateiktą užsakymą, gauti Kliento raštišką patvirtinimą dėl konkrečių trečiosios šalies paslaugos apimčių bei jų įkainių;
         3. kartu su PVM sąskaita-faktūra, pateikiama Klientui už tinkamai ir kokybiškai suteiktas Paslaugas ir pagal atitinkamą perdavimo aktą perduotas Kliento užsakytas ir Paslaugų teikėjo suteiktas Paslaugas, taip pat pateikti ir iš trečiosios šalies gautos PVM sąskaitos-faktūros (dėl konkrečių su Paslaugų teikimu susijusių paslaugų) kopiją, pagrindžiančią Paslaugų teikėjo patirtas faktines išlaidas trečiajai šaliai. Šios išlaidos Paslaugų teikėjo pateikiamoje Klientui PVM sąskaitoje-faktūroje (ar ją detalizuojančiuose prieduose) turi būti nurodomos atskira eilute.

4.9.5. Paslaugų teikėjo Klientui pateikta PVM sąskaita-faktūra už Paslaugų teikėjo patirtas išlaidas trečiosioms šalims apmokama Sutarties SD nustatyta tvarka.

1. **PASLAUGŲ KOKYBĖ**
   1. Paslaugų teikėjo teikiamų Paslaugų kokybė turi atitikti Šalių sutartus kokybinius rodiklius, detalizuotus Sutarties prieduose.
   2. Klientas turi teisę pareikšti pretenzijas dėl Paslaugų neatitikimo Sutarties prieduose, teisės aktuose nustatytiems Paslaugų kokybės reikalavimams ir (ar) dėl tiesioginių nuostolių, kuriuos patyrė Klientas dėl Paslaugų teikėjo kaltės, atlyginimo, per 30 (trisdešimt) dienų nuo tokio neatitikimo ir (ar) nuostolių paaiškėjimo dienos (jei Sutarties priede nėra nustatytas kitas terminas), ir reikalauti per Šalių sutartą protingą terminą ar Sutarties priede nustatytą terminą Paslaugų trūkumus pašalinti.
   3. Paslaugų teikėjui per Šalių sutartą terminą nepašalinus Paslaugų trūkumų, Paslaugų teikėjas, Klientui pareikalavus, moka Klientui Sutarties SD ir prieduose nustatyto dydžio netesybas bei atlygina Kliento dėl to patirtus pagrįstus tiesioginius nuostolius tiek, kiek jų nepadengia netesybos.
2. **PASLAUGŲ TEIKIMO IR PERDAVIMO - PRIĖMIMO TVARKA**
   1. Paslaugų teikimo ir perdavimo-priėmimo tvarka yra nurodyta Sutarties SD ir Sutarties prieduose.
   2. Paslaugų suteikimą patvirtina Aktas, Šalių suderintas Sutarties SD sutartu būdu ir pateiktas įvykdžius Sutartyje numatytus įsipareigojimus, pasibaigus Ataskaitiniam laikotarpiui ar kitu Sutarties SD arba Sutarties prieduose nustatytu terminu.
3. **ATSISKAITYMAS PAGAL SUTARTĮ**
   1. Klientas sumoka Paslaugų teikėjui už suteiktas Paslaugas Sutarties SD ar jos prieduose nustatyta tvarka ir terminais.
   2. Jei Paslaugų teikėjui pagal Sutartį yra priskaičiuotos netesybos, Kliento už Paslaugas mokėtina suma mažinama priskaičiuotų netesybų suma. Taip pat Klientas turi teisę priskaičiuotas netesybas įskaityti iš bet kokių Paslaugų teikėjui atliekamų mokėjimų teisės aktų nustatyta tvarka, pranešant Paslaugų teikėjui raštu apie tokių netesybų įskaitymą.
   3. Šalys susitaria taikyti tokią Kliento mokėjimų, atliekamų pagal šią Sutartį, įskaitymo tvarką:
      1. pirmąja eile yra įskaitomi Paslaugų teikėjo reikalavimai, susiję su mokėjimo prievolių už pagal šią Sutartį suteiktas Paslaugas įvykdymu;
      2. antrąja eile yra įskaitomi Paslaugų teikėjo reikalavimai, susiję su netesybų arba nuostolių pagal šią Sutartį atlyginimu;
      3. trečiąja eile yra įskaitomos kitos Kliento Paslaugų teikėjui mokėtinos sumos (jei tokių yra).
4. **ŠALIŲ ĮSIPAREIGOJIMAI**
   1. **Klientas įsipareigoja:**
      1. tinkamai ir sąžiningai vykdyti Sutartį;
      2. Sutarties vykdymo metu bendradarbiauti su Paslaugų teikėju, teikiant Sutarties vykdymui pagrįstai reikalingą informaciją, kurios pateikimo būtinybė iškilo Sutarties vykdymo metu;
      3. priimti suteiktas Paslaugas, jeigu jos atitinka Sutartyje nustatytus reikalavimus;
      4. Paslaugų teikėjui tinkamai įvykdžius sutartinius įsipareigojimus, sumokėti Paslaugų teikėjui Sutartyje nustatyta tvarka;
      5. suteikti reikiamus įgaliojimus Paslaugų teikėjui veikti Kliento vardu (jei tokie įgaliojimai yra reikalingi);
      6. tinkamai vykdyti kitus įsipareigojimus, numatytus šioje Sutartyje ir galiojančiuose teisės aktuose.
   2. **Paslaugų teikėjas įsipareigoja:**
      1. tinkamai ir sąžiningai vykdyti Sutartį;
      2. savo rizika ir sąskaita organizuoti ir teikti Klientui Paslaugas nuolatos ir nepertraukiamai (išskyrus Sutartyje atskiruose susitarimuose numatytas išimtis), Sutartyje ir jos prieduose nustatytomis sąlygomis ir reikalavimais;
      3. Paslaugas teikti profesionaliai, tinkamai, laiku, kokybiškai, efektyviai bei ekonomiškai, vadovaudamasis šia Sutartimi ir bendrai priimtais profesiniais, teisiniais, vadybos principais;
      4. nuolat siekti tobulinti teikiamas Paslaugas bei savo specialistų darbo metodus, diegti gerąsias praktikas;
      5. užtikrinti, kad Paslaugas Klientui teiktų asmenys, turintys Paslaugų teikimui reikalingą kvalifikaciją;
      6. nedelsiant raštu ar kitomis priemonėmis informuoti Klientą apie bet kurias aplinkybes, kurios trukdo ar gali sutrukdyti Paslaugų teikėjui suteikti Paslaugas Sutartyje nustatytais terminais bei tvarka;
      7. atsižvelgti į Sutarties vykdymo metu Kliento pateiktas pastabas, papildomą informaciją dėl paslaugų teikimo, jei jos bus teikiamos;
      8. Kaip nustatyta šioje Sutartyje, užtikrinti iš Kliento Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Pasibaigus Paslaugų suteikimo terminui, Klientui paprašius raštu, grąžinti visus iš Kliento gautus, Sutarčiai vykdyti reikalingus dokumentus;
      9. apdrausti savo civilinę atsakomybę Sutarties SD nurodyto dydžio draudimo suma ir ne vėliau kaip Sutarties pasirašymo dieną pateikti draudimo poliso kopiją Klientui. Sutarties SD ar jos prieduose gali būti nustatyti papildomi reikalavimai tokio draudimo sąlygoms.
      10. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose.
   3. Kiti Kliento ir Paslaugų teikėjo įsipareigojimai, teisės ir pareigos, apibrėžiami galiojančiuose Lietuvos Respublikos teisės aktuose ir Sutarties SD bei jos prieduose (jei apibrėžiami).
   4. Kiekviena Šalis be papildomo atlygio (išskyrus atlygį, mokėtiną IT sistemų savininkams už papildomiems vartotojams suteikiamas naudojimosi IT sistemomis licencijas) gali naudotis dokumentais, informacinėmis sistemomis (Klientas – Paslaugų teikėjo IT sistemomis, o Paslaugų teikėjas – Kliento IT sistemos, kaip apibrėžta šioje Sutartyje), duomenų bazėmis, kita informacija ir (ar) intelektinės veiklos rezultatais priklausančiais ar skirtais kitai Šaliai, kiek tai yra reikalinga šioje Sutartyje numatytų Paslaugų teikimui.

8.5. Šalys įsipareigoja paskirti Kontaktinius asmenis, kurie patys ar per kitus asmenis privalo:

8.5.1. nuo atitinkamų Paslaugų teikimo pradžios supažindinti kitą Sutarties Šalį su Šalies vidaus teisės aktais, standartais ir procedūromis, kurios yra svarbios Paslaugų teikimui ir (arba) nustato teises ir pareigas, neaptartas Sutartyje ar jos Prieduose;

8.5.2. supažindinti kitą Šalį su pasikeitusiais vidaus teisės aktais, reglamentais per 2 (dvi) darbo dienas nuo jų atnaujinimo;

8.5.3. suteikti kitai Šaliai prieigas prie savo IT sistemų, kurias kita Šalis naudoja Paslaugų teikimui;

8.5.4. esant poreikiui, raštu pateikti Paslaugų teikėjui komentarus, pastabas ir pasiūlymus Paslaugų teikimo eigoje, taip pat nurodyti Paslaugų teikėjui atlikti veiksmus, susijusius su Paslaugų teikimu ar tokių veiksmų neatlikti, kai Šalių pasirinkimo teisę suteikia Sutartis ar Paslaugų teikimui taikytina teisė;

8.5.5. esant poreikiui, raštu pateikti Klientui komentarus, pastabas ir pasiūlymus Paslaugų teikimo eigoje, taip pat nurodyti Klientui atlikti veiksmus, įtakojančius ir sudarančius galimybes kokybiškam Paslaugų teikimui ar tokių veiksmų neatlikti, kai Šalių pasirinkimo teisę suteikia Sutartis ar Paslaugų teikimui taikytina teisė;

8.5.6. Sutartyje nurodyta tvarka ir terminais suderinti ir patvirtinti Aktą už per praėjusį ataskaitinį laikotarpį suteiktas Paslaugas (jeigu Sutartyje nėra nurodyti kiti Šalių paskirti asmenys, atsakingi už Akto suderinimą ir tvirtinimą);

8.5.7. priimti Paslaugų teikėjo pateikiamas sąskaitas faktūras už suteiktas Paslaugas ir organizuoti jų apmokėjimą Sutartyje nurodyta tvarka ir terminais;

8.5.8. tinkamai vykdyti kitas Sutartyje jiems priskirtas funkcijas.

8.6. Pasikeitus Šalies paskirtam Kontaktiniam asmeniui, Šalis įsipareigoja nedelsiant, bet ne vėliau kaip per 5 (penkias) darbo dienas, informuoti raštu kitą Šalį apie Kontaktinio asmens pasikeitimą, nurodant naujo Kontaktinio asmens įgaliojimus, vardą, pavardę, telefono numerį, elektroninio pašto adresą.

1. **INTELEKTINĖS NUOSAVYBĖS TEISĖS**
   1. Paslaugų teikimo metu sukurti intelektinės (autorinės) veiklos rezultatai (autorių asmeninės neturtinės teisės) išlieka Paslaugų teikėjo nuosavybe ir nėra perduodami Klientui. Dėl autorių turtinių teisių perleidimo Šalys gali susitarti atskiru rašytiniu susitarimu arba derindamos Paslaugų užduotį.
   2. Šia Sutartimi Paslaugų teikėjas suteikia Klientui neatlygintinę, neterminuotą, perleidžiamą, neišimtinę licenciją naudoti Paslaugų teikėjo intelektinės nuosavybės objektus, sukurtus teikiant Paslaugas tiek, kiek tai būtina Paslaugų rezultato tinkamo naudojimo tikslais.
   3. Klientas šia Sutartimi suteikia Paslaugų teikėjui teisę naudoti Kliento intelektinės nuosavybės objektus (išskyrus programinės įrangos licencijas ar panašius dalykus, kurie negali būti perleidžiami tretiesiems asmenims) tiek, kiek tai būtina Paslaugų teikimui pagal Sutartį užtikrinti.
   4. Šalys įsipareigoja viena kitą apsaugoti nuo bet kokių trečiųjų asmenų pretenzijų, galinčių atsirasti dėl to, kad viena iš Šalių pažeidžia trečiųjų asmenų intelektines teises.
2. **ŠALIŲ ATSAKOMYBĖ**
   1. Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka.
   2. Šalis, laiku neįvykdžiusi savo įsipareigojimų pagal šią Sutartį arba įvykdžiusi juos nepilnai ir (ar) netinkamai, privalo nedelsdama, bet ne vėliau kaip per 30 (trisdešimt) dienų nuo raštiško kitos Šalies pranešimo gavimo dienos, atlyginti nukentėjusiajai Šaliai visus su prievolės neįvykdymu ar nepilnu (netinkamu) įvykdymu susijusius tiesioginius nuostolius (įskaitant institucijų paskirtas baudas). Šalys susitaria, kad tiesioginių nuostolių atlyginimas neatleidžia kaltos Šalies nuo nepilnai (netinkamai) įvykdytų įsipareigojimų tinkamo įvykdymo. Esant Šalies tyčiai arba dideliam neatsargumui, nukentėjusiai Šaliai atlyginami visi jos patirti nuostoliai.
   3. Klientui pareiškus reikalavimą atlyginti patirtus nuostolius, netesybos įskaitomos į nuostolių atlyginimą. Netesybos taikomos nuo Sutartyje nurodytų sumų be PVM.
   4. Sutarties pagrindu Šalies privalomos mokėti netesybos (jei jos nėra įskaitomos) turi būti sumokėtos per 30 (trisdešimt) dienų nuo joms apmokėti išrašytos sąskaitos-faktūros ar kito dokumento, kuriame pateikiamas reikalavimas sumokėti netesybas, gavimo dienos.
   5. Šalys susitaria, kad Paslaugų teikėjas neatsako už Paslaugų kokybę ar Paslaugų teikimo nutraukimą, Paslaugų suteikimą vėluojant, jei Paslaugų kokybė ar Paslaugų suteikimo terminai neatitinka Sutarties prieduose nustatytų reikalavimų dėl:
      1. Kliento kaltės ar aplinkybių, nepriklausančių nuo Paslaugų teikėjo ar Paslaugų teikėjo pasirinktų trečiųjų asmenų, įskaitant, bet neapsiribojant, Kliento skirtų ekspertų netinkamo savo pareigų vykdymo;
      2. Kliento IT sistemų sutrikimo ar nepakankamos greitaveikos (kai registruojamas vidutinis[[1]](#footnote-2) ar aukštesnio[[2]](#footnote-3) prioriteto ITT incidentas);
      3. klaidų Kliento pateiktoje informacijoje, skirtoje Paslaugų teikimui;
      4. Kliento vėlavimo priimti sprendimus, pateikti dokumentus ar kitokią informaciją, kuri būtina Paslaugų teikimui;
      5. Kliento atstovų pateiktų instrukcijų (kurios buvo pagrįstos vadovaujantis Sutarties ir/ar jos priedų nuostatomis) vykdymo;
      6. trečiųjų asmenų pareikštų pretenzijų, ieškinių, taikomų administracinių sankcijų ir panašiai, jei tokie reikalavimai ar sankcijos Paslaugų teikėjo atžvilgiu yra taikomi dėl Kliento ar Kliento ekspertų veiklos.
3. **NENUGALIMOS JĖGOS (FORCE MAJEURE) APLINKYBĖS**
   1. Šalis atleidžiama nuo civilinės atsakomybės, jei ji įrodo, kad Sutartis neįvykdyta dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui (nenugalimos jėgos aplinkybės). Šalys nenugalimos jėgos (*force majeure*) aplinkybes supranta taip, kaip jas reglamentuoja Lietuvos Respublikos civilinio kodekso 6.212 straipsnis ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintos „Atleidimo nuo atsakomybės, esant nenugalimos jėgos (*force majeure*) aplinkybėms, taisyklės“ tiek, kiek jos neprieštarauja Lietuvos Respublikos civiliniam kodeksui.
   2. Šalis prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos aplinkybes nedelsiant, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, o taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas. Šalių įsipareigojimų vykdymas atidedamas nenugalimos jėgos aplinkybių egzistavimo laikotarpiui.
   3. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
   4. Esant nenugalimos jėgos (*force majeure*) aplinkybėms Šalys atleidžiamos nuo savo sutartinių įsipareigojimų vykdymo visam minėtų aplinkybių buvimo laikotarpiui, bet ne ilgiau, kaip 2 (dviem) mėnesiams.
   5. Jei nenugalimos jėgos aplinkybės tęsiasi ilgiau kaip 2 (du) mėnesius, bet kuri iš Šalių turi teisę vienašališkai nutraukti šią Sutartį, apie tai įspėjusi kitą Šalį prieš 5 (penkias) dienas. Tokiu atveju Klientas atlygina Paslaugų teikėjui už iki to laiko tinkamai suteiktas Paslaugas.
4. **SUTARTIES PAKEITIMAS IR JOS NUTRAUKIMAS** 
   1. Šios Sutarties (įskaitant Sutarties priedų) sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir/ar galimas vadovaujantis viešuosius pirkimus reglamentuojančių teisės aktų nuostatomis.
   2. Sutarties sąlygų keitimu nėra laikomi techninio pobūdžio pirkimo sutarties pakeitimai (pavyzdžiui, Šalių rekvizitai, klaidos) bei atskirų Sutarties vykdymo sąlygų koregavimas Sutartyje numatytomis aplinkybėmis bei sąlygomis (pavyzdžiui, kai Sutartyje nustatyta tvarka Sutartį papildžius naujų paslaugų priedais, reikalinga patikslinti bendrą Sutarties kainą, apmokėjimo už konkrečias paslaugas tvarką, jei konkrečioms paslaugoms ji yra skirtinga ir pan.).
   3. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 20 (dvidešimt) dienų ir kitai Šaliai pateikti motyvuotą raštišką atsakymą. Šalių nesutarimo atveju sprendimo teisė priklauso Klientui.
   4. Sutarties BD 12.1 punkte numatyti reikalavimai netaikomi:
      1. kainos perskaičiavimui dėl pasikeitusio PVM;
      2. Kainos perskaičiavimui dėl valiutos pakeitimo;
      3. Šalių kontaktinių duomenų ir/ar asmenų pakeitimui.
   5. Bet kokie šios Sutarties ar atskirų jos priedų pakeitimai, papildymai ar priedai prie jos galioja tik įforminus juos vienu arba keliais rašytiniais dokumentais, pasirašytais abiejų Šalių (jeigu Sutartis arba jos priedai nenustato kitaip).
   6. Ši Sutartis jos galiojimo laikotarpiu pagal Šalių poreikį laikantis teisės aktų reikalavimų galės būti papildyta susitarimais ir (ar) papildomais priedais dėl Paslaugų teikimo ir pagal poreikį papildomais susitarimais bus patikslintos Sutarties nuostatos. Sutarties galiojimo laikotarpiu Klientui iškilus papildomų susijusių paslaugų poreikiui, Klientas, vadovaudamasis ir nepažeisdamas galiojančio bei taikomo viešųjų pirkimų teisinio reglamentavimo (esant poreikiui, atlikęs reikalingas viešojo pirkimo procedūras), pateikia Paslaugų teikėjui prašymą raštu arba elektroniniu paštu, o Paslaugų teikėjas įsipareigoja pasiūlyti Klientui tokias paslaugas arba jų alternatyvas per kuo trumpesnį terminą, vadovaudamasis ir nepažeisdamas galiojančio bei taikomo teisinio reglamentavimo (esant poreikiui, atlikęs reikalingas viešojo pirkimo procedūras tokioms paslaugoms teikti). Šalys atskirai susitaria dėl tokių paslaugų, jų specifikacijos, kokybės lygio reikalavimų ir užmokesčio už jas, sudarydamos atskirą arba pakeisdamos esamą Sutarties priedą. Nuo susitarimo, kuriuo Šalys susitaria dėl tokių paslaugų teikimo, įsigaliojimo datos, šios paslaugos laikomos Paslaugomis ir joms taikomos visos Sutarties nuostatos.
   7. Sutartis gali būti nutraukta:
      1. raštišku abiejų Šalių sutarimu;
      2. įspėjus kitą Šalį raštu prieš 90 (devyniasdešimt) dienų, jei Šalis nevykdo šioje Sutartyje ar jos prieduose numatytų esminių įsipareigojimų, jeigu prieš tai ji buvo kitos Šalies apie tai įspėta raštu ir neištaisė dėl Sutarties nevykdymo susidariusių trūkumų per 30 (trisdešimt) dienų nuo atitinkamo įspėjimo iš kitos Šalies gavimo dienos;
      3. vienašališkai, įspėjus kitą Šalį raštu prieš 5 (penkias) dienas, Šaliai tapus nemokia, arba iškėlus jai bankroto bylą, arba pradėjus likvidavimo procedūrą;
      4. bet kurios iš Šalių iniciatyva, vienašališkai, nesikreipiant į teismą ir nesant Sutarties pažeidimo iš kitos Šalies pusės, įspėjus kitą Šalį raštu prieš 90 (devyniasdešimt) dienų.
   8. Nutraukus šią Sutartį bet kuriuo pagrindu, Šalys įsipareigoja:
      1. imtis visų priemonių, siekiant sumažinti dėl Sutarties nutraukimo Šalių patiriamus nuostolius;
      2. per 30 (trisdešimt) dienų nuo paskutinės Paslaugų teikimo dienos, pateikti kitai Šaliai visus dokumentus, būtinus visiškam atsiskaitymui pagal Sutartį (už kokybiškai suteiktas Paslaugas iki Sutarties nutraukimo dienos),
      3. atsiskaityti už iki Sutarties nutraukimo kokybiškai, tinkamai pagal Sutarties sąlygas suteiktas Paslaugas.
   9. Nutraukus Sutartį 12.7.4 punkte numatytu pagrindu, nutraukimą inicijuojanti Šalis įsipareigoja kitai Šaliai atlyginti dėl Sutarties nutraukimo patirtus tiesioginius nuostolius. Šalies tiesioginiais nuostoliais pagal šį punktą bus laikomi, įskaitant, bet neapsiribojant išlaidos, susijusios su darbo santykių su atitinkamais Šalies darbuotojais nutraukimu, nuostoliai, kuriuos Šalis patyrė sumokėdama netesybas ar nuostolius kompensuojančias sumas Šalis sutartiniams kontrahentams (subteikėjams) dėl Šalies prisiimtų sutartinių įsipareigojimų nevykdymo. Bet kokiu atveju, Šalys įsipareigoja dėti maksimalias pastangas (bendradarbiauti, derėtis ir pan.), kad dėl Sutarties nutraukimo Šalių patiriami nuostoliai būtų kuo mažesni.
   10. Sutarties nutraukimo dieną Šalys grąžina viena kitai iš kitos Šalies šios Sutarties ar atitinkamo jos priedo pagrindu gautą įrangą, duomenis ar medžiagą, išskyrus tuos dokumentus, kuriuos privalo saugoti atitinkama Šalis teisės aktuose nustatyta tvarka. Visos tokios medžiagos kopijos (netgi dalinės) turi būti saugiai ir negrįžtamai sunaikintos, jeigu to nedraudžia galiojantys teisės aktai.
   11. Nutraukus Sutartį, Klientas turi teisę nepažeisdamas galiojančio viešųjų pirkimų teisinio reglamentavimo perduoti Paslaugų teikimą trečiosioms šalims ar perimti Paslaugų vykdymą pats. Paslaugų teikėjas efektyviai ir profesionaliai privalo padėti perduodant Paslaugų teikimą per suderintą terminą ir sutartais kaštais.
   12. Šalys susitaria, kad Sutarties nuostatos, reglamentuojančios Sutarties nutraukimą *mutatis mutandis* taikomos ir tiems atvejams, kai nutraukiamas vienos ar kelių Paslaugų grupių teikimas pagal Sutartį.
   13. Jei kuri nors šios Sutarties nuostata yra pripažįstama negaliojančia arba neįgyvendinama, kitos šios Sutarties nuostatos lieka galioti visa apimtimi. Šios Sutarties nuostata, kuri yra pripažinta negaliojančia ar neįgyvendinama tik iš dalies ar tik tam tikra apimtimi, išliks galioti ta apimtimi, kiek ji nebuvo pripažinta negaliojančia arba neįgyvendinama.
   14. Ši Sutartis yra sudaryta vadovaujantis viešuosius pirkimus reglamentuojančių ir kitų teisės aktų nuostatomis. Esant situacijai, kuomet Sutarties nuostatos neatitinka viešuosius pirkimus reglamentuojančiuose teisės aktuose nustatytų reikalavimų, taikomos atitinkamų teisės aktų nuostatos.
5. **KITOS SUTARTIES NUOSTATOS**
   1. Bet kokie su šia Sutartimi ar su jos įsigaliojimu, galiojimu, pažeidimu ar nutraukimu susiję ginčai, nesutarimai ar prieštaravimai, kurie neišsprendžiami derybų būdu, galutinai sprendžiami kompetentingame Lietuvos Respublikos teisme.
6. **ASMENS DUOMENŲ APSAUGA**
   1. Sudarydamos šią Sutartį Šalys patvirtina, kad supranta, jog nuo 2018 m. gegužės 25 d. yra tiesiogiai taikomas 2016 m. balandžio 27 d. priimtas Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (toliau – Reglamentas). Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises.
   2. Jeigu poreikis tvarkyti asmens duomenis paaiškėja po Sutarties sudarymo, Šalys įsipareigoja nedelsiant sudaryti papildomą susitarimą dėl duomenų tvarkymo prie Sutarties ir imtis kitų būtinų priemonių siekiant užtikrinti atitiktį Reglamento reikalavimams. Šalys pripažįsta, kad papildomo susitarimo dėl duomenų tvarkymo pasirašymas nebus laikomas esminiu šios Sutarties sąlygų pakeitimu.

# **Konfidenciali informacija**

* 1. Jei Sutarties SD nenurodyta kitaip, šiai Sutarčiai ir Paslaugų teikimui pagal šią Sutartį taikomos Susitarimo dėl konfidencialios informacijos, prie kurio, pasirašydami atitinkamus dokumentus, yra prisijungę Paslaugų teikėjas ir Klientas, nuostatos. Šalys susitaria, kad abiejų ar bet kurios iš Šalių atžvilgiu nustojus galioti aukščiau nurodytam Susitarimui dėl konfidencialios informacijos, Šalys susitars dėl šios Sutarties papildymo konfidencialumo nuostatomis, kurios įtvirtins ne blogesnę Šalių padėtį nei aukščiau nurodytame Susitarime dėl konfidencialios informacijos.

# **BAIGIAMOSIOS NUOSTATOS**

* 1. Šalys sutinka, kad teisės aktų nustatyta tvarka reorganizavus Paslaugų teikėjo ar Kliento įmonę ar pasikeitus Paslaugų teikėjo ar Kliento teisiniam statusui, be raštiško kitos Šalies sutikimo teisių ir pareigų perėmėjas, jei jis yra Grupės įmonė, nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Paslaugų teikėjo ar Kliento prisiimtas teises ir pareigas. Šalys pareiškia ir patvirtina, kad toks Paslaugų teikėjo ar Kliento teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Šalys sutinka, kad apie šiame punkte nustatytą teisių ir pareigų perėmimą Paslaugų teikėjas ar Klientas arba jų teisių ir pareigų perėmėjas kitą Šalį informuoja teisės aktų nustatyta tvarka ir Šalys atskiro Sutarties pakeitimo nesudaro.
  2. Bet kuri Šalis savo teises ir įsipareigojimus pagal šią Sutartį gali perleisti tik vadovaudamasi galiojančiu viešųjų pirkimų teisiniu reglamentavimu ir gavusi kitos Šalies rašytinį sutikimą (išskyrus Sutarties BD 16.1 punkte numatytą atvejį). Bet koks teisių ir pareigų perleidimas pažeidus šio straipsnio nuostatas yra laikomas negaliojančiu.
  3. Ši Sutartis lieka galioti teisių bei pareigų pagal šią Sutartį perėmėjų atžvilgiu.
  4. Visi pranešimai ir kita informacija tarp Šalių pagal šią Sutartį atliekami raštu ir laikomi tinkamai pateiktais, jei įteikti asmeniškai, ar siunčiami elektroniniu paštu, kitu el. būdu ar per kurjerį, registruotu paštu ar kitomis priemonėmis Sutarties SD nurodytais adresais.
  5. Kiekviena Šalis privalo per 5 (penkias) darbo dienas pranešti kitai Šaliai apie Sutartyje nurodytų adreso, rekvizitų, Kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.
  6. Ši Sutartis sudaryta dviem vienodą teisinę galią turinčiais egzemplioriais, po vieną kiekvienai Šaliai.

**\_\_\_\_\_\_\_\_\_\_\_\_\_\_\_\_\_\_\_\_\_**

1. Pavyzdžiui, esminės ITT funkcijos vykdomos, tačiau nutrūksta pagalbinių ITT funkcijų vykdymas, sutrikimas gerokai apsunkina ITT naudotojų darbą, tačiau jo visiškai nenutraukia, sutrikimas daro poveikį ITT naudotojų darbui (riboja funkcionalumą), tačiau pagrindines operacijas atlikti įmanoma, yra alternatyvus naudojimosi atitinkama ITT paslauga būdas, bet jis nepatogus ir pan. [↑](#footnote-ref-2)
2. Aukšto ar kritinio prioriteto, pavyzdžiui, ITT darbas nutrūksta, atitinkama ITT paslauga negali atlikti esminių savo funkcijų: negali aptarnauti naudotojų ar tai atliekama ne pagal atitinkamos paslaugos modelį, neprieinamos pagrindinės duomenų bazės, sutrikimas daro didelį poveikį verslui: nutrūko ar gali nutrūkti paslaugų teikimas, duomenų, būtinų veiklos tęstinumui, rinkimas, iškilusi grėsmė neteisėtai atskleisti konfidencialius duomenis, nėra alternatyvaus būdo naudotis atitinkama ITT paslauga ar pan. [↑](#footnote-ref-3)